
בסיום המסכת הגמ' מביאה מעשה. עולא שנקלע לביתו של ריש גלותא ראה את רבה בר רב הונא שהוא יושב בתוך גיגית מלאה מים ומודד. הקשה עליו עולא: הרי כל מה שהתירו חכמים למדוד בשבת הוא רק לצורך מצווה, אבל שלא לצורך מצווה האם דברו על כך ? ענה לו רבה: אני לא מודד אלא מתעסק בעלמא.

להבין את תשובתו של רבה בר רב הונא ניתן  בכמה אופנים. הרב ביטון זצ"ל בספרו "אמרי איש" הסביר זאת על דרך הדרש, שמאמר זה עוסק במעלת לימוד התורה. הגיגית היא משל לעם ישראל שהיה ספוג במים שהם רומזים על התורה. ושעולא ראה אותו מודד חשב הוא שהוא מסופק על אדם מסוים אם מוכשר הוא או לא, אם לקבלו לביהמ"ד או לא. ולכן העיר לו שכל המדידה היא רק אימתי שאנו מסופקים אם האדם שומר מצוות אבל לא במצב בו הם מצויים שכולם מלאים תורה. ורבה ענה לו שהוא לא מודד האם לקבלו לביהמ"ד אלא הוא מתעסק בענייני העולם האם הוא מתאים לתפקיד שרצו להטיל עליו.
עוד ניתן להסביר בדרך דומה, שעל פי מאמר הזוה"ק בפרשת בראשית על הפסוק: "מי מדד בשעלו מים", שהבינה הרמוזה במילה "מי" מדדה כל ספירה וספירה היינו נתנה מידה ושעור לכל ספירה וספירה.

ולפי זה יתבאר שענין המדידה הוא לקצוב שעור. ולכן כשעולא ראה את רבה שהוא מודד בגיגית מלאה מים. וכפי שהסביר ה"אמרי איש" זצ"ל כדלעיל, המים רומזים לתורה, אמר לו: לא אמרו שמותר לתת מידה לתלמוד התורה אלא לשם מצווה, שידוע אם מצווה עוברת כגון: קריאת שמע או אם אין מי שיקימנה כגון: מת מצווה, אז מותר להפסיק לימוד תורה על מנת לקיימה, כלומר מותר לתת מידה ללימוד התורה לצורך מצווה, אך בוודאי שאין להגביל את לימוד התורה שלא לצורך מצווה.
ענה לו רבה בר רב הונא: אני מתעסק בעלמא, אני מתעסק בעולם, בקיומו של עולם ולשם כך גם מותר להפסיק את לימוד התורה. שכן ידועה המחלוקת בין רשב"י לבין ר' ישמעאל, מה ההנהגה הראויה לאדם. האם לעסוק בתורה יומם ולילה כנאמר: והגית בו יומם ולילה, כדברי רשב"י או שמא עליו אף לעסוק בענייני העולם ביחד עם לימוד התורה כדברי ר' ישמעאל.

ושם מציינת הגמ' שהרבה עשו כדברי ר' ישמעאל ועלתה להם והרבה עשו כדברי רשב"י ולא עלתה להם.

אך יש לשים לב לא רק למה שאמר רבה בר רב הונא אלא גם לסיטואציה בה הוא היה. כזכור כל המעשה היה בביתו של ריש גלותא וכידוע ריש גלותא באותם הימים היה המוסד השלטוני שהיווה תחליף למלכות ישראל או לנשיאות שהיתה לאחר החורבן.

רבה היה יושב בתוך הגיגית המלאה מים, ז"א רק אדם שבאמת נמצא כלו בתוך התורה, בתוך המים, רשאי לתת גם מידה ללימודו ולעסוק אף בענייני העולם וזאת לצורך קיום העולם, שכן אז מובטח לו שתורתו עיקר ועיסוקיו האחרים הם הטפל ואז יעלה בידו כדברי ר' ישמעאל ואולם מי שלא נמצא בתוך המים , בתוך התורה, אלא רוב עיסוקו הוא בעניני העולם ורק מדי פעם בא הוא לטבול, זה בוודאי לא מה שהתכוון ר' ישמעאל, שכן אז עיסקי העולם הם העיקר בידו ולכך לא התכוונו חז"ל שהתירו למדוד אף בדברי תורה.
1

